[bookmark: _GoBack]ΕΠΙΔΟΜΑ 500 ΕΥΡΩ ΜΕΤΑ ΑΠΟ 15 ΜΗΝΕΣ:
«ΒΗΜΑ ΔΙΚΑΙΩΣΗΣ» ή ΕΜΠΑΙΓΜΟΣ ΚΑΙ ΑΠΑΞΙΩΣΗ;
Οι πρόσφατες πρωθυπουργικές εξαγγελίες για τη χορήγηση έκτακτου επιδόματος Χριστουγέννων ύψους 500 ευρώ μικτών σε όλους τους μισθοδοτούμενους από το Ελληνικό Δημόσιο, παρά την επικοινωνιακή τους προβολή, δεν αποτελούν παρά ένα «πυροτέχνημα» που απέχει παρασάγγας από την κοινωνική και οικονομική πραγματικότητα που βιώνουμε. Η προσπάθεια παρουσίασης αυτού του εφάπαξ βοηθήματος ως δήθεν «στήριξη» των αμειβόμενων από το Δημόσιο προσβάλλει την αξιοπρέπειά μας και την κοινή λογική, παραβλέπει δε τη συστηματική και βαθιά υποβάθμιση του βιοτικού μας επιπέδου τα τελευταία χρόνια.
Δυστυχώς, μείζονα έκπληξη και προβληματισμό προκαλεί η στάση του Προεδρείου του ΔΣ της ΕνΔΕ. Με πρόσφατο δελτίο τύπου, η ηγεσία της Ένωσης έσπευσε να χαρακτηρίσει την ελαχιστότατη ετήσια παροχή των 500 ευρώ μικτά (250 – 290 καθαρά) ως ένα «σημαντικό πρώτο βήμα για μια ολοκληρωτική δικαίωση». Ουδεμία άλλη συνδικαλιστική οργάνωση του Δημοσίου Τομέα διανοήθηκε να εκδώσει τέτοια ανακοίνωση, αντιθέτως, όσες έχουν εκφραστεί μέχρι σήμερα, εκφράζουν την οργή και την απογοήτευσή τους για τα ψίχουλα που επιφύλαξε η κυβέρνηση για τους απασχολούμενους στο Δημόσιο. Και τούτο διότι αυτή η αδικαιολογήτως πανηγυρική ρητορική, που βαφτίζει το προεκλογικού τύπου φιλοδώρημα «βήμα δικαίωσης», βρίσκεται σε πλήρη αναντιστοιχία με το αίσθημα των συναδέλφων και την οικονομική πραγματικότητα που υφίσταται το Δικαστικό Σώμα και όλοι οι εργαζόμενοι στο Δημόσιο.
Τα επίσημα οικονομικά στοιχεία μόνο της τελευταίας περιόδου 2021–2026 αποκαλύπτουν το μέγεθος του εμπαιγμού. Από το 2021 έως σήμερα, ο σωρευτικός πληθωρισμός στην πατρίδα μας έχει ξεπεράσει το 20% στον γενικό δείκτη, ενώ στα είδη πρώτης ανάγκης (τρόφιμα) αγγίζει το 37,6% και στη στέγαση το 27,3%.
Την ίδια στιγμή, ειδικότερα για τους Δικαστές, οι νομοθετημένες «αυξήσεις» του 2024 (Ν. 5045/2023) και οι πρόσφατες ρυθμίσεις του 2026 (Ν. 5313/2026) αποδείχθηκαν εντελώς εικονικές. Λόγω του φαινομένου της φορολογικής σφήνας (fiscal drag), οι ονομαστικές αυξήσεις εξανεμίστηκαν μέσω της φορολογίας. Οι καθαρές αυξήσεις που είδαμε τελικά στους λογαριασμούς μας περιορίστηκαν σε ένα πενιχρό 4,5% έως 9,7%.
Ήτοι, η πραγματική απώλεια της αγοραστικής δύναμης του Δικαστή ανά βαθμό διαμορφώνεται ως εξής:
· Πρωτοδίκης: Πραγματική απώλεια -12,1%
· Πρόεδρος Πρωτοδικών: Πραγματική απώλεια -13,4%
· Εφέτης: Πραγματική απώλεια -13,8%
· Πρόεδρος Εφετών: Πραγματική απώλεια -14,5%
· Αρεοπαγίτης / Σύμβουλος Επικρατείας: Πραγματική απώλεια -14,7%
· Πρόεδρος Ανωτάτου Δικαστηρίου: Πραγματική απώλεια -15,3%

Όταν ένας Πρωτοδίκης έχει χάσει το 12,1% της αγοραστικής του δύναμης και ένας Εφέτης το 13,8%, η εφάπαξ παροχή 500 ευρώ μικτών —που μετά την αφαίρεση του αναλογούντος φόρου και των κρατήσεων θα διαμορφωθεί κοντά στα 290 ευρώ καθαρά— αποτελεί σταγόνα στον ωκεανό. Δεν καλύπτει ούτε το 1/10 των ετήσιων απωλειών μας από την ακρίβεια και τον πληθωρισμό. Το να παρουσιάζεται αυτό από την Ένωσή μας ως επιτυχία, αποτελεί τουλάχιστον συνδικαλιστικό στρουθοκαμηλισμό. Εκθέτει δε την Ένωσή μας ανεπανόρθωτα στις υπόλοιπες Δικαστικές Ενώσεις και συνδικαλιστικές οργανώσεις του Δημοσίου.
Η συνταγματικά κατοχυρωμένη μισθολογική ισοτιμία και η υποχρέωση της Πολιτείας να εξασφαλίζει στους δικαστικούς λειτουργούς αποδοχές που εγγυώνται την ανεξαρτησία τους δεν εκπληρώνονται με επιδόματα φιλανθρωπία. Το Δικαστικό Σώμα δεν ζητά φιλοδωρήματα και φυσικά δεν ικανοποιείται με μία παροχή 290 ευρώ μετά από 15 μήνες. Από το Σεπτέμβριο του έτους 2025, με κοινό υπόμνημά τους όλες οι Δικαστικές Ενώσεις ζήτησαν από τον Υπουργό Εθνικής Οικονομίας και Οικονομικών τα εξής:
· Επαναφορά των επιδομάτων εορτών και αδείας (13ου και 14ου μισθού) για όλο τον δημόσιο τομέα
· Αύξηση 20% στον βασικό μισθό αναφοράς του πρωτοδίκη.
· Επαναφορά επιδομάτων ταχείας διεκπεραίωσης και βιβλιοθήκης στα προ της κρίσης επίπεδα (άρθρο 57 ν.3691/2008)
· Κατάργηση της ειδικής εισφοράς αλληλεγγύης για την καταπολέμηση της ανεργίας (άρθρο 38 παρ. 2 περ. α΄ του ν. 3986/2011)
· Θέσπιση ειδικού μηνιαίου επιδόματος για την κάλυψη δαπανών διαμονής
· Αναγνώριση μισθολογικής προσαύξησης για τους πρώην ειρηνοδίκες που συμπληρώνουν 18 και 20 έτη υπηρεσίας.
Αυτό το υπόμνημα έχει ξεχάσει το Προεδρείο της Ένωσής μας. Και εξ όσων μαθαίνουμε, έχει ξεχάσει και τις υπόλοιπες Δικαστικές Ενώσεις. Η αξιοπρέπεια της Δικαιοσύνης και των λειτουργών της δεν αποτιμάται σε 500 ευρώ μικτά, ούτε εξαγοράζεται με δηλώσεις τεχνητής αισιοδοξίας.
Επιβάλλεται άμεσα η δημοσίευση νέου Δελτίου Τύπου, ώστε να αμβλυνθούν οι αλγεινές εντυπώσεις που προκλήθηκαν για την Ένωσή μας στα μάτια των υπολοίπων αμειβόμενων από το Δημόσιο και της κοινωνίας γενικότερα. Επιβάλλεται η ενεργοποίηση της Πανδικαστικής κινητοποίησης για την προώθηση των οικονομικών αιτημάτων του ανωτέρω κοινού υπομνήματος. Ο,τιδήποτε άλλο εξυπηρετεί το αφήγημα της κυβέρνησης και όχι τα συμφέροντα των Δικαστών. 

